CELEX: E2007C0029
Language: el
Date: 2007-02-19 00:00:00
Title: Απόφαση της Εποπτεύουσας Αρχής της ΕΖΕΣ αριθ. 29/07/COL, της 19ης Φεβρουαρίου 2007 , για την έγκριση του σχεδίου που υπέβαλε η Νορβηγία σχετικά με τον προληπτικό εμβολιασμό των πτηνών που φυλάσσονται σε ζωολογικούς κήπους κατά της υψηλής παθογονικότητας γρίπης των πτηνών

24.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 132/40
            
         
      ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 29/07/COL
   της 19ης Φεβρουαρίου 2007
   για την έγκριση του σχεδίου που υπέβαλε η Νορβηγία σχετικά με τον προληπτικό εμβολιασμό των πτηνών που φυλάσσονται σε ζωολογικούς κήπους κατά της υψηλής παθογονικότητας γρίπης των πτηνών
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο, και ιδίως το άρθρο 109 παράγραφος 1 και το πρωτόκολλο 1,
   ΕΧΟΝΤΑΣ ΥΠΟΨΗ τη συμφωνία μεταξύ των κρατών της ΕΖΕΣ για την ίδρυση Εποπτεύουσας Αρχής και δικαστηρίου, και ιδίως το άρθρο 5 παράγραφος 2 στοιχείο δ) και το πρωτόκολλο 1,
   ΕΧΟΝΤΑΣ ΥΠΟΨΗ την πράξη που αναφέρεται στο σημείο 3.1.5α του κεφαλαίου I του παραρτήματος I της συμφωνίας ΕΟΧ, δηλαδή την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (1), όπως προσαρμόστηκε στη συμφωνία ΕΟΧ με το πρωτόκολλο 1 αυτής, και ιδίως με τα άρθρα 56 παράγραφος 2 και 57 παράγραφος 2,
   ΕΧΟΝΤΑΣ ΥΠΟΨΗ την πράξη που ισχύει για τη Νορβηγία μετά τις διαδικασίες που αναφέρονται στο άρθρο 3 στοιχείο β) του εισαγωγικού μέρους του κεφαλαίου Ι του παραρτήματος Ι της συμφωνίας ΕΟΧ, δηλαδή την απόφαση 2006/474/ΕΚ της Επιτροπής, της 6ης Ιουλίου 2006, για τη λήψη μέτρων για την πρόληψη της εξάπλωσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A σε πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα στα κράτη μέλη και για την κατάργηση της απόφασης 2005/744/ΕΚ (2),
   ΕΧΟΝΤΑΣ ΥΠΟΨΗ την απόφαση αριθ. 22/07/COL της Εποπτεύουσας Αρχής της ΕΖΕΣ, της 14ης Φεβρουαρίου 2007, δυνάμει της οποίας το αρμόδιο μέλος του Σώματος καλείται να εγκρίνει την απόφαση, εάν το σχέδιο απόφασης συμφωνεί με τη γνώμη της κτηνιατρικής επιτροπής της ΕΖΕΣ,
   ΕΚΤΙΜΩΝΤΑΣ ότι η γρίπη των πτηνών αποτελεί λοιμώδη ιογενή ασθένεια των πουλερικών και των πτηνών η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και η οποία μπορεί να αποτελέσει σοβαρή απειλή για την υγεία των ζώων και να μειώσει κατακόρυφα την κερδοφορία της πτηνοτροφίας·
   ΕΚΤΙΜΩΝΤΑΣ ότι, λόγω του περιορισμού τους, τα πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα δεν μπορούν κανονικά να έλθουν σε επαφή με πουλερικά ή άλλα πτηνά που βρίσκονται σε αιχμαλωσία και, επομένως, δεν αποτελούν κίνδυνο μόλυνσης για τα πουλερικά ή άλλα πτηνά που βρίσκονται σε αιχμαλωσία και δεδομένης της αξίας των πτηνών που φυλάσσονται σε ζωολογικούς κήπους, ο προληπτικός εμβολιασμός των εν λόγω πτηνών ενδέχεται να αποτελεί κατάλληλο συμπληρωματικό προληπτικό μέτρο·
   ΕΚΤΙΜΩΝΤΑΣ ότι η οδηγία 2005/94/ΕΚ ορίζει κανόνες για την καθιέρωση προληπτικού εμβολιασμού κατά της γρίπης των πτηνών, μεταξύ άλλων, των πτηνών που βρίσκονται σε αιχμαλωσία, όπως τα πτηνά που φυλάσσονται σε ζωολογικούς κήπους, και προβλέπει την υποχρέωση των κρατών ΕΟΧ/ΕΖΕΣ να υποβάλουν στην Εποπτεύουσα Αρχή της ΕΖΕΣ προς έγκριση τα σχέδιά τους για προληπτικό εμβολιασμό των πουλερικών ή άλλων πτηνών που βρίσκονται σε αιχμαλωσία·
   ΕΚΤΙΜΩΝΤΑΣ ότι η απόφαση 2006/474/ΕΚ θεσπίζει ορισμένες απαιτήσεις σχετικά με μέτρα βιοασφάλειας για την πρόληψη της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A σε πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα στα κράτη ΕΟΧ/ΕΖΕΣ, ώστε να προστατευθούν τα άγρια ζώα και να διατηρηθεί η βιοποικιλότητα·
   ΕΚΤΙΜΩΝΤΑΣ ότι η απόφαση 2006/474/ΕΚ θεσπίζει επίσης κανόνες σχετικά με τον προληπτικό εμβολιασμό πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα τους οποίους τα κράτη ΕΟΧ/ΕΖΕΣ θα πρέπει να εφαρμόζουν, εάν κρίνουν σκόπιμο τον εμβολιασμό των πτηνών αυτών, και προβλέπει την υποχρέωση των κρατών ΕΟΧ/ΕΖΕΣ να υποβάλλουν στην Εποπτεύουσα Αρχή της ΕΖΕΣ τα σχέδιά τους για εμβολιασμό των πτηνών που φυλάσσονται σε ζωολογικούς κήπους·
   ΕΚΤΙΜΩΝΤΑΣ ότι η Εποπτεύουσα Αρχή της ΕΖΕΣ, σε στενή συνεργασία με την Ευρωπαϊκή Επιτροπή, εξέτασε τα σχέδια που υπέβαλε η Νορβηγία για τον προληπτικό εμβολιασμό κατά της γρίπης των πτηνών, σύμφωνα με την οδηγία 2005/94/ΕΚ και την απόφαση 2006/474/ΕΚ, και, ως εκ τούτου, θα πρέπει να εγκριθούν·
   ΕΚΤΙΜΩΝΤΑΣ ότι τα μέτρα που προβλέπονται στην παρούσα απόφαση είναι σύμφωνα με τη γνώμη της κτηνιατρικής επιτροπής της ΕΖΕΣ που επικουρεί την Εποπτεύουσα Αρχή της ΕΖΕΣ,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   
               1)
            
            
               Εγκρίνεται το σχέδιο σχετικά με τον προληπτικό εμβολιασμό των πτηνών που φυλάσσονται σε ζωολογικούς κήπους κατά της υψηλής παθογονικότητας γρίπης των πτηνών, το οποίο υπέβαλε η Νορβηγία την 15η Μαΐου 2006 σύμφωνα με το άρθρο 56 παράγραφος 2 της οδηγίας 2005/94/ΕΚ και το άρθρο 4 της απόφασης 2006/474/ΕΚ.
            
         
               2)
            
            
               Σύμφωνα με το άρθρο 109 παράγραφος 2 της συμφωνίας ΕΟΧ, η Εποπτεύουσα Αρχή της ΕΖΕΣ θα διαβιβάσει στην Ευρωπαϊκή Επιτροπή το σχέδιο προληπτικού εμβολιασμού που υπέβαλε η Νορβηγία, καθώς και τυχόν τροποποιήσεις του.
            
         
               3)
            
            
               Η παρούσα απόφαση τίθεται σε ισχύ την 19η Φεβρουαρίου 2007.
            
         
               4)
            
            
               Το αυθεντικό κείμενο της παρούσας απόφασης είναι στην αγγλική γλώσσα.
            
         
      Βρυξέλλες, 19 Φεβρουαρίου 2007.
      
         
            Για την Εποπτεύουσα Αρχή της ΕΖΕΣ
         
         Bjørn T. GRYDELAND
         
         
            Πρόεδρος
         
         Niels FENGER
         
         
            Διευθυντής
         
      
   
   
      (1)  ΕΕ L 10 της 14.1.2006, σ. 16.
   
      (2)  ΕΕ L 187 της 8.7.2006, σ. 37.